google/wiki40b huggingface dataset:
Baltieji rūmai

Istorija

1792 m. kovo mėnesį prezidentas George'as Washingtonas asmeniškai parinko žemę ant Potomako upės kranto tarp Virdžinijos ir Merilendo naujosios šalies sostinės statybai. Po metų, kai buvo sudarytas Kolumbijos apygardos planas, Washingtonas paskelbė konkursą naujųjų prezidento rūmų projektui. Washingtono nuomone, prezidento rūmai turi būti svarbiausias Kolumbijos pastatas. Rūmai buvo pastatyti 1800 m. Šių rūmų statymo sumanytojas George'as Washingtonas yra vienintelis JAV prezidentas, kuriam neteko čia gyventi.
Finougrų kalbos

Bendrasis žodynas

Ištirta, kad visose finougrų kalbose yra maždaug tik 200 bendros kilmės žodžių. Apie 55 iš jų susiję su žvejyba, 33 – su medžiokle, 31 – su darbo įrankais, 26 – su statyba, 18 – su klimatu, 17 – su augalais, 12 – su šiaurės elniais, 11 – su drabužiais, 11 – su tikyba, 4 – su bendruomene, ir tik 3 – su prekyba.
Vokietijos finansų ministerija

Istorija

1880 m. įkurta kaip „Reicho turtų tarnyba“ („Reichsschatzamt“).
Veimaro Respublikoje tapo Reicho finansų ministerija (Reichsministerium der Finanzen).
Marijona Gintautienė

Biografija

1965 m. baigė Lietuvos žemės ūkio akademiją, agronomė. Kirdonių žemės ūkio bendrovės direktoriaus pavaduotoja.
Lietuvos valstiečių partijos, Lietuvos valstiečių liaudininkų sąjungos narė. 1997–2000 m. ir 2000–2003 m. Biržų rajono savivaldybės tarybos narė.
Pučiakalnės bendruomenės narė, Agronomų seklyčios narė. Sutuoktinis Stasys, vaikai Saulius, Eglė. Palaidota Ruklių kaimo kapinėse (Utenos rajonas).
Finansų analitikas

Finansų analitikas – finansų sektoriaus specialistas, tiriantis, vertinantis finansų rinkos elementus, veiksnius bei įvairius finansinius instrumentus bei su ja susijusią informaciją, svarbią organizacijos veikloje.
Finansų analitikas tiria vertybinių popierių, valiutų (finansų) rinkas bei teikia kompetentingus patarimus, rekomenduoja, priimant verslo, organizacijos veiklos ar net politinius sprendimus. Analitikai dirba įvairiose finansų organizacijose – kredito, lizingo, biržos įstaigos, maklerių įmonėse, investicijų bendrovėse.
Finansų analitikai nuolat stebi, renka medžiagą (informaciją) apie situaciją rinkoje bei ir vertina įvykius, statistiką, prognozuoja ateitį, įžvelgia tendencijas, svarbias verslo pasaulyje, taip pat valdant įmonę, jai plečiantis ar imantis naujos veiklos.
Analitikai nagrinėja jų finansines (įmonių, vyriausybių ir kitų organizacijų) veiklos ataskaitas, finansines naujienas bei pranešimus, vertina riziką, sandorių, organizacijos veiklos finansinius rodiklius (pelno ir nuostolių prielaidas).
Didelėse organizacijose jie prisideda prie savo organizacijos finansų (bei kt veiklos) politikos (formavimo), nustatant organizacijos ekonominių rezultatų priežastis, tendencijas; taip pat teikia įvairias rekomendacijas.

Reikalavimai

Analitinei veiklai reikalingas specialusis finansų, matematikos srities išsilavinimas. Yra taip pat fizikos bei ekonofizikos specialistų, dirbančių finansų analitikais.
Veikloje yra svarbios tokios (asmeninės savybės) ir gebėjimai kaip analitinis bei kritinis mąstymas, racionalumas, kruopštumas, metodiškumas, savikontrolė, gebėjimas abstrahuoti, gebėjimas priimti savarankiškus sprendimus, precizija (tikslumas). Taip pat padeda tokios savybės kaip išlavinta intuicija bei nuojauta, įžvalgumas, kritiškumas, „šaltas protas“ bei kt.

Lietuvoje

Plėtojantis rinkos santykiams, įmonei plečiantis į tarptautines rinkas, didėja finansų analitikų poreikis. Finansų analitikai dirba šalies bankuose, draudimo, lizingo bendrovėse. Vis dažniau jų veikla tampa matoma ir valstybės gyvenime.
Žiniasklaidoje gausėja pranešimų, analitinių komentarų bei analitikų reiškiamų nuomonių svarbiais valstybės gyvenimo (ne tik finansų, bet ir apskritai ekonominiais) klausimais (dėl mokesčių politikos, konkurencijos, AB Mažeikių nafta pardavimo, investavimo, teisėkūros proceso ir jo tobulinimo). Vis daugiau analitikų ryžtasi viešai komentuoti ir prognozuoti pačius įvairiausius ekonomikos reiškinius.
Finansų analitikų asociacija (FAA) į bendrą profesinę organizaciją bei veikla jungia savanorystės pagrindu Lietuvos finansų analitikus.
Gobiškiai

Istorija

Kaimas panaikintas 2017 m.
NGC katalogas

NGC katalogas (angl. NGC New General Catalog) yra ūkų, – to laikotarpio suvokimu, katalogas, kurį XIX a. pabaigoje sudarė danų astronomas, dirbęs Airijoje, Johanas Dreyeris (1852–1926 m.) remdamasis Williamo Herschelio (1738–1822 m.) ir jo sūnaus Johno (1792–1871 m.) stebėjimais. Dar ūkams žymėti naudojami ir M (Mesjė) katalogų numeriai. Iš viso yra sužymėta 7840 kosminių objektų.
Šachmatų boksas

Taisyklės ir struktūra

Varžybos tarp priešininkų sudaro iki 11 kintančių raundų. Raundą sudaro 4 minutės lošimo šachmatais ir 3 minutės boksavimosi. Tarp raundų yra minutės pertrauką. Šachmatais žaidžiama greitųjų šachmatų principu. Laimi priešininkas padaręs kitam matą arba jeigu priešininkas išeikvoja savo laiką. Esant neaiškumams laimėtoją turi teisę išrinkti teisėjas, kuris taip pat gali diskvalifikuoti žaidėjus už netinkamą elgesį.
Raigardo slėnis

Raigardo slėnis – 5 km į pietus nuo Druskininkų Nemuno dešinio kranto slėnis: rytų pakraštys ir jo šlaitas – kraštovaizdžio draustinis (10,71 km²) su didžiausiu Lietuvoje sufoziniu cirku. Bendras slėnio plotas 14 km², ilgis (iš vakarų į rytus) – 5 km, plotis – 4 km. Salpinės pievos, terasų liekanos, apaugusios pušynais, pelkė (4,26 km²). Per slėnį teka Kubilnyčia. Atsirado maždaug prieš 5000 metų, didėjant ir stumiantis į dešinę Nemuno upės vingiui. Nemunas slėnyje paliko keletą senvagių, kuriose yra du ežerai: Dvarnas prie Pervalkos ir Nemunykštis prie Švendubrės.
Raigardas – tai legendų ir padavimų šaltinis. Pamėgta dailininko M. K. Čiurlionio vieta, kurią jis įamžino triptike „Raigardas“.
Vietovardis kilo nuo žodžių „raistas“ ir „gardas“ (miestas) junginio.

Legendos

Pasakojama, kad slėnio vietoje kadaise buvo turtingas miestas, kurio gyventojai mėgo lėbauti ir tuo užrūstino Perkūną. Dėl to miestas sugriuvo ir prasmego skradžiai žemėn su visais gyventojais. Nuo to laiko žemėje skamba prakeiktųjų varpas – jie ieško, bet neranda išėjimo iš požemio karalystės. Tas išėjimas yra užverstas Velnio akmeniu slėnio pakraštyje, prie Švendubrės. Sūrūs Druskininkų vandenys – tai pasmerktųjų ašaros.
Kristupas Teobaldas Zaviša

Biografija

Kilo iš bajorų Zavišų giminės, herbo „Labedz“ savininkas, Minsko vaivados Kristupo Stanislovo Zavišos giminaitis.

Šeima

Nuo pirmos santuokos turėjo sūnų Joną Karolį, nuo antros – su Katerina Grabovska – Kazimierą.
Žydrūnas Lenkauskas

Biografija

1993 m. baigė Vilniaus Gedimino technikos universitetą, inžinierius – mechanikas.
Ž. Lenkausko IĮ savininkas. 2008–2011 m. Trakų rajono savivaldybės mero pavaduotojas, 2011 m. UAB „Trakų paslaugos“ direktoriaus pavaduotojas.
Nuo 1996 m. Lietuvos liberalų sąjungos narys, nuo 2003 m. Liberalų ir centro sąjungos Trakų rajono skyriaus narys, pirmininko pavaduotojas.
2003–2007 m., 2007–2011 m. ir nuo 2011 m. Trakų rajono savivaldybės tarybos narys. 
Trakų futbolo klubo narys.  Sūnus Matas.
Vinilinė plokštelė

Vinilinė plokštelė – analoginio garso laikmena, diskas, ant kurio yra išraižytas spiralinis griovelis, kuris kinta pagal garso bangą. Griovelis dažniausiai prasideda ties plokštelės kraštu, o baigiasi ties viduriu (beveik visuomet uždaru žiediniu grioveliu). Vinilinės plokštelės paprastai apibūdinamos pagal jų skersmens dydį (30 cm, 25 cm, 17,5 cm ir kt.), sukimosi greitį (33, 78, 45 aps/min. ir kt.), talpą, reprodukcinį tikslumą ar garso kanalų skaičių (monofoninį, stereofoninį, kvadrofoninį ir kt.).
Didžiąją XX a. dalį vinilinės plokštelės buvo pagrindinė terpė, naudojama muzikos atkūrimui, pakeitusios fonografo cilindrus. Vėlyvajame 8-ajame dešimtmetyje skaitmeninės laikmenos įgijo didesnę rinkos dalį ir 1991 m. išstūmė vinilines plokšteles. Tačiau, jos tebėra leidžiamos ir XXI amžiuje. Apie 2008 m. plokštelės atgavo populiarumą, buvo parduota apie 2,9 mln. vnt. tais metais, ir tai didžiausias pardavimų skaičius nuo 1998 m. Jas dažniausiai naudoja įvairūs didžėjai ar kolekcionieriai.
Walther von Brauchitsch

Biografija

Gimė gausioje kavalerijos generolo B. E. Brauchičo šeimoje. Baigęs Prancūzų gimnaziją Berlyne, 1895 m. įstojo į Potsdamo karo akademiją.
1900 m. pradėjo tarnybą Vokietijos imperijos kariuomenės gvardijos grenadierių pėstininkų pulke, vėliau tarnavo artilerijos daliniuose. 1909 m. pakeltas į oberleitenanto pareigas. 1913 m. pakeltas į kapitonus. Prieš Pirmąjį pasaulinį karą pradėjo tarnauti XVI-ajame korpuse, dislokuotame prie Meco. Nuo 1914 m. iki 1916 m. dalyvavo Verdeno mūšyje bei Argono miško mūšyje. Vėliau dalyvavo Antrajame ir Trečiajame Eno mūšiuose bei 1918 m. pavasario Vokietijos puolime Vakarų fronte. 1918 m. liepą pakeltas į majorus.
Po karo tęsė tarnybą Reichsvere. Nuo 1922 m. iki 1925 m. dirbo Vokietijos Karo ministerijos Artilerijos departamente. 1925 m. pakeltas į pulkininkus leitenantus. 1927 m. lapkritį paskirtas VI-osios pėstininkų divizijos, dislokuotos Miunsteryje štabo viršininku. 1928 m. pakeltas į pulkininkus, o 1931 m. spalį į generolo majoro pareigas. 1933 m. vasario 1 d. paskirtas vadovauti 1-ajai karo apygardai ir 1-ajai pėstininkų divizijai. 1935 m. birželį paskirtas vadovauti 1-ajam armijos korpusui. 1936 m. pakeltas į artilerijos generolo pareigas. Po to, kai iš pareigų buvo nušalintas generolas V. fon Fritsch, 1938 m. vasario 4 d. Vyriausiajai sausumos kariuomenės vadovybei rekomendavus, A. Hitleris paskyrė A. V. Brauchičą Vokietijos Sausumos pajėgų vadu.
Dalyvavo rengiant planus ir įgyvendinant karo veiksmus prieš Vakarų Europos valstybes bei SSRS. 1940 m. liepos 19 d. jam, kaip ir dar 11 Vermachto aukščiausio rango generolų, buvo suteiktas feldmaršalo laipsnis už jų veiksmus žaibiškai nugalint Prancūziją. Maskvos mūšio metu susilpnėjo jo sveikata, o mūšį Vokietijai pralaimint, 1941 m. gruodį buvo išleistas į atsargą. Per visą likusį karo laikotarpį nebuvo paskirtas į jokias naujas pareigas. 1945 m. gegužės 8 d. britų paimtas į nelaisvę, 1945 m. rugpjūtį buvo sulaikytas ir įkalintas Pietų Velse. Jam pareikšti kaltinimai nusikaltimais žmoniškumui.
Mirė 1948 m. spalio 18 d. karo ligoninėje nuo plaučių uždegimo.
Noragas

Noragas – įrankis, skirtas atpjauti dirvos sluoksnį iš apačios ir nukreipti ją verstuvui. Noragų ašmenys su plūgo judėjimo kryptimi sudaro smailų kampą. Su vagos dugnu noragas sudaro 25-30° kampą. Todėl ariant, norago ašmenys gerai perpjauna dirvos daleles bei augalų liekanas. Ariant noragams tenka apie 50 % visos plūgo traukos jėgos, todėl jie greit dyla. Kad noragai mažiau diltų, jų ašmenys grūdinami arba aplydomi kietlydiniais.
Antininkai

Istorija

Tai labai senas kaimas, jame gyvenama nuo V a. Kaime yra tuos amžius siekiantis kapinynas, kuris, deja, nuo 1970 metų ariamas. Kaimas plačiai aprašytas 1562 m. Karšuvos valsčiaus inventoriuje, tada kaimas priklausė Pašilės vaitystei.
Roger Taylor

Rodžeris Teiloras (angl. Roger Taylor, g. 1949 m. liepos 26 d. Vakarų Norfolke) – grupės „Queen“ būgnininkas.
Gimė 1949 m. liepos 26 d. Vakarų Norfolke, Winifred ir Michael Taylorų šeimoje. Būdamas aštuonerių, 1957 metais Rodžeris žiūrėdavo, kaip jo pusbrolis grodavo gitara. Jis taip pat pradėjo mokytis groti šiuo instrumentu ir po kiek laiko pradėjo groti „Bubblingover Boys“ grupėje. Grupė koncertuodavo tik mokyklos šokiuose. Tai buvo trumpalaikis Rodžerio pasirodymas.
Kalėdų proga 1961 metais tėvas padovanojo Rodžeriui mušamuosius.
Rodžeris visiškai pasinėrė į muzikinį gyvenimą, todėl nieko nespėdamas, jis metė mokyklą 1967 vasarą. 1968 m. Rodžeris grižo į Londoną, į universitetą, ieškodamas sau kitos grupės. Ankstų rudenį Les Brown perdavė jam Briano Mėjaus rašytą laišką, kur jam ir dar keliems jo būgnininkams buvo paprašyta ateiti į peržiūrą, į naują grupę. Rogeris labai susidomėjo ir tapo grupės Smile nariu, kai Smile paliko vokalistas, prie likusių narių (Briano ir Rodžerio) prisijungė Fredis ir jie kartu įkūrė grupę Queen.
Rytų Europos lyguma

Rytų Europos lyguma (brus. Усходне-Эўрапейская раўніна, est. Ida-Euroopa lauskmaa, Vene tasandik kaz. Шығыс Еуропа жазығы, latv. Austrumeiropas līdzenums, mold. Cîmpia Europei de Est, lenk. Nizina Wschodnioeuropejska, rus. Восточно-Европейская равнина, Русская равнина, ukr. Східноєвропейська рівнина) – lyguma rytinėje Europos dalyje. Užima apie 4 000 000 km². Vidutinis aukštis apie 170 m. Šiaurinėje dalyje ją riboja Baltosios ir Barenco jūros. Rytuose – Uralo kalnai, Uralo upė ir Kaspijos jūra. Pietuose – Kaukazo kalnai ir Juodoji jūra. Krymo pusiasalyje riba eina pietine Krymo kalnų papėde. Šiaurės vakaruose – Skandinavijos kalnai. Vakaruose ir pietvakariuose – Karpatai ir Sudetai. Šalys kurių teritorija ar dalis jos priklauso šiai lygumai: Baltarusija, Estija, Kazachija, Latvija, Lenkija, Lietuva, Moldova, Rusija ir Ukraina.
Rytų Europos lyguma aukščiausiai iškyla Kolos pusiasalyje (Chibinai, iki 1191 m), o žemiausiai nusileidžia Kaspijos jūros pakrantėje (-28 m). Rusijos aukštumoje (vidutinis aukštis – 170 m) yra keletas aukštumų (Timano kalvagūbris, Vidurio Rusijos, Pavolgio, Voluinės-Podolės ir kt. aukštumos). Pietuose ir pietryčiuose paviršius leidžiasi į žemumas – Juodosios jūros, Paazovės, Pakaspijo. Rytų Europos lygumos šiaurinei ir šiaurės vakarinei daliai būdingi ledyniniai kraštovaizdžiai, plokšti tarpupiai su moreninio-kalvoto paviršiaus ruožais. Centrinėje ir pietinėje dalyje paviršius išraižytas griovų ir raguvų.
Lyguma yra vidutinio klimato juostoje; einant iš vakarų į rytus klimatas keičiasi iš jūrinio į žemyninį. Šiaurinės dalies upės priklauso Arkties vandenyno baseinui (Mezenė, Onega, Pečiora, Šiaurinė Dvina), vakarinės – Baltijos jūros (Nemunas, Dauguva, Vysla), pietinės – Juodosios jūros (Dniepras, Dniestras, Pietinis Bugas, Donas) ir Kaspijos jūros (Volga, Uralas).
Rytų Europos lygumoje ryškiai atsispindi gamtinių juostų kaita – Barenco jūros pakrantėje plyti samanų ir kerpių tundra, pietuose ji pereina į miškų juostą, kuri driekiasi nuo Pabaltijo ir Polesės iki Uralo. Nuo Karpatų iki Uralo eina miškastepės juosta, kuri link Kaukazo pereina į stepę. Pakaspijo žemumai būdingos pusdykumės ir dykumos.
Stara Liubovnia

Istorija

Stara Liubovnia pirmą kartą paminėta 1292 m. Vengrijos karalystės kronikose. Buvo vienu iš administracinių karalystės regionų (Comitatus Scepusiensis). XIII a. pabaigoje pastatyta pilis – pasienio tvirtovė prie prekybos kelio, vedančio į Lenkiją. 1364 m. Vengrijos karalius suteikė miesto teises. Po 1412 m. lapkričio 8 d. susitarimo (Treaty of Lubowla) tarp Zigmanto Liuksemburgiečio ir Jogailos perduotas kartu su kitais Spišo miestais valdyti Lenkijai. Po 1772 m. įvykusio ATR padalijimo atiteko Austrijai-Vengrijai.

Turizmas

Stara Liubovnia garsėja savo pilimi (Ľubovniansky hrad), senomis bažnyčiomis, etnografijos ir kultūros muziejumi atvirame lauke. Kiekvieną rugsėjį organizuojamos tradicinės amatininkų mugės.
1997 m. Formulės 1 sezonas

Sezono apžvalga

Viso sezono metu vyko įnirtinga kova tarp Jacques Villeneuve iš Williams-Renault ir Michaelio Schumacherio, atstovavusio Scuderia Ferrari.
Didžiausia kova vyko paskutiniame etape Ispanijos GP. Etapas prasidėjo trijų pilotų vienodais kvalifikacijos rezultatais - Villeneuvo, M. Schumacherio ir H. H. Frentzeno. Pirmajam buvo skirta pirmoji vieta, mat jis rezultatą pasiekė pirmasis. Tai buvo jo paskutinė pole pozicija karjeroje. M. Schumacheris sugebėjo starte aplenkti savo priešininką. Tačiau 48 rate Villeneuvas pasivijo varžovą ir bandė lenkti. Tačiau lenkimo metu Schumacheris savo bolidą pasuko į varžovą, todėl Ferrari atstovas baigė lenktynes, o Villeneuvas sugebėjo finišuoti 3 vietoje ir gauti 4 taškus, o to pakako laimėti 1997 m. pasaulio čempiono titulą. Po lenktynių Michaelis Schumacheris buvo nubaustas FIA teisėjų už tyčinę avariją, o visi taškai atimti iš sezono pasiekimo (į oficialią statistiką taškai įskaičiuoti).
Classics - Remixed

Singlai

Iš albumo išleisti singlai: „Not The Loving Kind (remix)“ ir „Ballet Dancer (remix)“.

Papildoma informacija

Šis albumas - remiksuotų didžiausių The Twins hitų kompiliacija. Kūriniai buvo remiksuoti pagal naujausią to laikotarpio muzikinį skambesį, tačiau pernelyg nenutolstant nuo originaliųjų dainų versijų.
Šis albumas pasirodė praėjus net 6 metams po paskutinio studijinio The Twins albumo „Hold On To Your Dreams“ ir daugelis manė, kad primirštos grupės dainomis susidomės tik saujelė išlikusių tikrų gerbėjų, tačiau albumas susilaukė tokio populiarumo, kad juo buvo nustebinti tiek įrašų kompanija, tiek patys grupės nariai. Įkvėpti tokios sėkmės, nieko nelaukę jie ėmė įrašinėti naujas dainas ir jau sekančiais metais išleido naują albumą „The Impossible Dream“.
Gorbunovo durpynas

Gorbunovo durpynas – akmens ir bronzos amžiaus archeologinis paminklas, 4 km į šiaurę nuo Nižnij Tagilo (Sverdlovsko sritis, Rusija).

Tyrimai

Gorbunovo durpynas atrastas 1908 m. 1926–1939 m. tyrinėjo D. Edingas, 1948–1949 m. V. Raušenbachas, 1963 m. A. Briusovas. Aptiktos 8 gyvenvietės, datuojamos nuo 3 tūkstantmečio pr. m. e. iki X–IX a. pr. m. e.
Rasta medinių pastatų grindų liekanų, ant kurių buvo daug buities reikmenų: keramikos, medinių ir akmeninių įrankių, tinklų pasvarų ir plūdžių, kaulinių žeberklų, kaplių raginių antgalių, titnaginių strėlių antgalių. Rasta medinių dirbinių (briedžio ir vandens paukščių pavidalo indų, skulptūrų), rogių su viena pavaža liekanų, irklų, bumerangas. Žmonės vertėsi medžiokle ir žvejyba, t. p. primityviąja žemdirbyste. Pagal Gorbunovo durpyno radinius Vidurio Urale skiriama vietinė Gorbunovo kultūra.
Algis Bražėnas

Algis Bražėnas (g. 1943 m. birželio 1 d. Mažeikiai, Molėtų valsčius – m. 2012 m. balandžio 21 d. Panevėžys) – Lietuvos inžinierius mechanikas, habilituotas technologijos mokslų daktaras.
Palaidotas Smiltynų kapinėse, Domeikavos sen., Kauno raj.

Biografija

1968 m. baigė Kauno politechnikos institutą. 1995 m. habilituotas technologijos mokslų daktaras.
1968–1995 m. KPI (nuo 1990 m. Kauno technologijos universitetas), nuo 1995 m. KTU Panevėžio filialo dėstytojas; nuo 1996 m. profesorius.

Mokslinė veikla

Sukūrė originalią aparatūrą mažacikliam nuovargiui ir vietinėms deformacijoms matuoti, keletą kompiuterinių programų mechaniškai nevienalyčių suvirintųjų sujungimų įtempimui ir deformacijoms apskaičiuoti. 6 išradimų iš mechaniškai nevienalyčių suvirintųjų sujungimų stiprumo ir mažaciklio nuovargio tyrimų autorius.
Boeing 737

Istorija

737 modelį Boeing kompanija pradėjo kurti norėdami sudaryti konkurenciją trumpo atstumo mažiems reaktyviniams lėktuvams, tokiems kaip Sud Aviation Caravelle, BAC 1-11 ir Douglas DC-9. Nors iš pradžių buvo planuojamas 60–85 vietų lėktuvas, pasikonsultavus su pirmuoju pirkėju (Lufthansa) nuspręsta gaminti 100 vietų lainerį. Apie 60 % lėktuvo struktūros ir sistemų pasiskolinta iš Boeing 727 modelio.
Boeing 737–100 modelio pirmasis skrydis įvyko 1967 m. balandžio 9 d., komercinis panaudojimas pradėtas nuo 1968 m. vasario. 737–100 varianto vienintelis didesnis pirkėjas tebuvo Lufthansa, pagaminta tik 30 šio modelio vienetų. 1967 m. rugpjūtį įvyko prailginto 737–200 varianto pirmasis skrydis. Šis modelis susilaukė žymiai didesnio populiarumo ir buvo gaminamas iki 1988 m.
Konkuruodama su moderniu Airbus A320 modeliu, Boeing kompanija 1993 m. pradėjo 737 modelio modernizacijos programą. Šios programos rezultatai yra Boeing 737–600, -700, -800 ir -900 variantai, kurie atnaujinti tiek, kad gali būti laikomi visiškai skirtingo modelio lėktuvais.
2016 m. balandžio 20 d. Boeing kompanija pristatė 9000-ąjį 737 lėktuvą. Jis buvo pristatytas China United Airlines avialinijoms.
2018 m. kovo 13 d. iš gamyklos išriedėjo 10 000-asis 737 lėktuvas.

Variantai

Boeing 737 gamintas 9 skirtingais variantais, kurie gali būti dalijami į 3 kartas. Pradiniai („originalūs“) variantai yra 737–100, 737–200 ir 737–200 Advanced. Vėliau pradėti gaminti („klasikiniai“) modeliai yra 737–300, 737–400, ir 737–500. Naujausi („naujos kartos“) variantai yra 737–600, 737–700/-700ER, 737–800 ir 737–900/-900ER.

737–100/200

Boeing 737–100 yra pirmasis 737.4 serijos modelis. Jų pagaminta tik 30, šiuo metu nė vienas nenaudojamas. Juos pakeitė 737–200. Tai prailginta 737–100 versija, iš pradžių numatyta JAV rinkai. Nuo 1971 m. pradėtas gaminti 737–200 Advanced variantas, tapęs itin populiariu. Šiuo metu daug šio modelio lėktuvų tebenaudoja besivystančių šalių oro linijų bendrovės. JAV ir Europos Sąjungos šalyse šio modelio lėktuvai skraidyti nebegali dėl normas viršijančio triukšmo lygio.

737–300/400/500

Tai „klasikinės“ serijos orlaivių karta. Ji buvo gaminama nuo 1981 iki 1999 metų. Serijoje naudojami CFM56 turboventiliatoriniai varikliai.

737 Next Generation (737–600/700/800/900)

Tai „naujos kartos“ orlaiviai, pristatyti 1993 metais ir tebegaminami iki šiol. Pagrindiniai skirtumai tarp šios ir klasikinės serijos yra: patobulinti CFM56-7 varikliai, padidintas skrydžio atstumas, moderni ir kompiuterizuota pilotų kabina, padidinti lėktuvo matmenys ir didesni skraidinamų keleivių kiekiai.

Boeing 737 MAX

Naujausia 737 versija bus 2017 m. pasirodysianti 737 MAX. Pagrindiniai patobulinimai – naujesni ir galingesni LEAP varikliai. Taip pat bus pagerintas kuro efektyvumas.
Pirmasis 737 MAX skrydis numatomas 2017 m. – praėjus 50 metų po pirmojo 737 skrydžio. 2014 m. vasarį buvo užsakyti 1 807 737 MAX lėktuvai. Pačios pirmosios 2011 m. 200 šių lėktuvų užsakė JAV „Southwest Airlines“ avialinijos.
Mccheta-Mtianetija

Ekonomika

Gamtiniai ištekliai: statybinės medžiagos (tufai, kvarco smėlis), mineralinis vanduo.
Žemės ūkis: gyvulininkystė, daržininkystė, javai, vynuogininkystė, sodininkystė.
Transportas: automobilių keliai, geležinkelis.
Pramonė: hidroelektrinė, vyno pramonė, alaus daryklos.
Turkmėnijos futbolo taurė

Turkmėnijos futbolo taurė – pagrindinis futbolo taurės turnyras Turkmėnijoje. Antrasis pagal svarbą turnyras šalyje po Ýokary Liga. Vyksta nuo 1993 metų.
Tardymo departamentas

Tardymo departamentas – Lietuvos vidaus reikalų sistemos centrinė įstaiga, kuri vykdė tardymus ikiteisminėse bylose.

Istorija

Įstaiga įkurta 1991 m. pertvarkius Lietuvos Respublikos vidaus reikalų ministerijos Tardymo valdybą.
Departamentas 2001 m. tapo pavaldus, o 2003 m. – prijungtas prie Policijos departamento.
Vincas Kupčinskas

Biografija

Baigė Simno vidurinę mokyklą. 1978 m. baigė Lietuvos žemės ūkio akademiją. 1988 m. žemės ūkio mokslų kandidatas.
1981–2005 m. dirbo Žemdirbystės instituto Perlojos bandymų stotyje; 1992–2004 m. direktorius. 1992 m., 1998 m. stažavo Švedijoje.
Nuo 1993 m. Tėvynės sąjungos Varėnos raj. skyriaus narys, 1995–1997 m. ir 1997–2000 m. Varėnos rajono savivaldybės tarybos narys.

Mokslinė veikla

Mokslinio darbo kryptis – lauko sėjomainų produktyvumas, trąšų derinių naudojimas priesmėiio dirvožemiuose ir grikių auginimo technologijos.
Kovos kūjis

Kovos kūjis (angl. maul, rus. боевой молот) – smogiamasis ginklas, kovoje naudojamas kūjis gana ilgu kotu. Jo galvos galai plokšti arba gali būti piramidiški ar kūgiški (bet nesmailūs). Kaip kovinis ginklas buvo naudojamas retai. Buvo efektyvus prieš sunkiai šarvuotus priešininkus, tačiau dėl masės sunkiai panaudojamas, reikalaujantis didelės jėgos ir ištvermės. Dažniau tai būdavo proginis ginklas.
Anglų kalboje kovos kūjai kartais painiojami su čekanais (angl. war hammer).
Baltasis delfinas

Paplitimas

Paplitęs arktiniuose ir subarktiniuose vandenyse, nuo 50° N iki 80° N. Kartais sutinkamas ir prie Lietuvos krantų.
Pasaulinė baltųjų delfinų populiacija – maždaug 100000 individų. Lyginant su kitais banginiais, tai gana gausi populiacija, tačiau daug mažesnė už buvusią praeityje. Pagrindinės populiacijos mažėjimo priežastys – vandens tarša ir nesaikinga medžioklė.

Gyvenimo būdas

Baltieji delfinai gyvena grupėmis, tačiau jos nėra stabilios – individai dažnai migruoja iš vienos grupės į kitą. Tvirčiausi socialiniai ryšiai sieja motinas ir jų jauniklius. Jaunikliai pienu gali būti maitinami iki dvejų metų. Baltieji delfinai gana žaismingi.
Plaukioja lėtai. Tai vieni iš nedaugelio banginių, galinčių plaukti atbulomis.
Maitinasi daugiausiai žuvimis. Taip pat ėda galvakojus moliuskus, vėžiagyvius.